b'\n_START_ARTICLE_\nTelesa v temi\n_START_SECTION_\nZgodba\n_START_PARAGRAPH_\nOsrednja literarna oseba (prijatelj Andrej ga kli\xc4\x8de Hank) je pisec metafikcijske proze, ki zboli za rakom na modih. Po operaciji ostane brez svoje mo\xc5\xa1kosti in ni ne mo\xc5\xa1ki ne \xc5\xbeenska. Nekako raztele\xc5\xa1en je:\xc2\xa0\xc2\xbbJaz nisem telo v temi; jaz sem tema, s katero se telesa obdajajo.\xc2\xab\xc2\xa0 Ker fizi\xc4\x8dno v spolnosti ne more ve\xc4\x8d sodelovati, mora na novo opredeliti svoj odnos do nje. Njegovo pisanje je poskus sprijaznjenja z izgubo spolne identitete in iskanje ter hkrati definiranje sebe. Izgubo kompenzira tako, da obsedeno pi\xc5\xa1e prav o spolnosti. Svojo identiteto sestavlja iz fragmentov: postopno uga\xc5\xa1anje ljubezenskega odnosa s Saro, spolno prebujanje njene h\xc4\x8dere Tee in lastno spolno odmiranje so kruti in bole\xc4\x8di. Prikazuje izseke svojih sanj, fiktivnih intervjujev, psihoterapevtskih seans po operaciji, dialoge s prijateljem Andrejem, s \xc4\x8dimer samega sebe spremeni v glavno in edino temo svoje pripovedi. Ugotovi, da mu je smrt klasi\xc4\x8dnega libida prinesla druga\xc4\x8dno izku\xc5\xa1njo, saj je na\xc5\xa1el del sebe, za katerega sploh ni vedel, da obstaja, in je na koncu za svojo brezspolnost celo hvale\xc5\xbeen.\n_START_SECTION_\nZgradba in stil\n_START_PARAGRAPH_\nRoman je sestavljen iz dveh delov. Prvi del Tema slu\xc5\xbei kot nekak\xc5\xa1na uvertura v glavni del Telesa. Oba dela vsebujeta kraj\xc5\xa1a podpoglavja, ki so med sabo lo\xc4\x8dena z zvezdico. Vsako podpoglavje je zgodba zase, razli\xc4\x8dne so dol\xc5\xbeine, besedilna forma in stav\xc4\x8dni slog. Pripovedovalec o sebi govori skozi razdrobljene zgodbe v razli\xc4\x8dnih diskurzih: citatih z viri v opombah (najbolj pogosto citira Rolanda Barthesa), dialogih, intervjujih s samim sabo, odkritih ali skritih aluzijah na literarna dela (Charles Bukowski, Patrick S\xc3\xbcskind, John Barth, David Foster Wallace), avtopoetskih refleksijah, navajanja glasbenih, filmskih in drugih popkulturnih referenc, vse skupaj pa je premi\xc5\xa1ljeno montirano.\n_START_SECTION_\nOsebe\n_START_PARAGRAPH_\nGlavna literarna oseba je pisatelj, ki pi\xc5\xa1e o sebi. Navdu\xc5\xa1en je nad postmodernizmom, ki je po njegovem najbolj\xc5\xa1i na\xc4\x8din prikaza dana\xc5\xa1njega odnosa do sveta. Do jezika, diskurza, teorije goji eroti\xc4\x8den odnos. Njegov prijatelj Andrej je profesor knji\xc5\xbeevnosti na Filozofski fakulteti in goji dve strasti: strast do postmodernizma in mladih deklet. Pisateljeva partnerica Sara je \xc5\xbeenska, ki je zgodaj za\xc5\xbeivela in zgodaj odrasla. Po pisateljevi bolezni za\xc4\x8dne obiskovati hi\xc5\xa1o z rde\xc4\x8dimi vrati. Njena \xc5\xa1estnajstletna h\xc4\x8di Tea je za\xc4\x8dela odkrivati mo\xc4\x8d in intenzivnost svoje seksualnosti. Z umetnico Mandy je pri triindvajsetih letih izgubil nedol\xc5\xbenost, druge osebe so Primorka Anita, majhna \xc5\xbeenska zagorele polti, \xc5\xbeivahnih o\xc4\x8di in dolgih \xc4\x8drnih las, ki nenehno govori, Edita, glavna urednica zalo\xc5\xbebe, ki \xc5\xbee sedem let objavlja njegova dela, ter domi\xc5\xa1ljijski lik Anette.'